ชาญอิสระจับมือกฤษดามหานครบุกตลาดหัวหิน
ตลาดหัวหินคึก กลุ่มชาญอิสสระ เตรียมร่วมทุนกฤษดามหานคร ลุยโครงการมิกซ์ยูส หัวหิน เนื้อที่ 60 ไร่ มูลค่าลงทุนกว่า 1,000 ล้านบาท
21 เม.ย. 2554

ตลาดหัวหินคึก กลุ่มชาญอิสสระ เตรียมร่วมทุนกฤษดามหานคร ลุยโครงการมิกซ์ยูส หัวหิน เนื้อที่ 60 ไร่ มูลค่าลงทุนกว่า 1,000 ล้านบาท
นายดิฐวัฒน์ อิสสระ ผู้อำนวยการฝ่ายสร้างสรรค์โครงการ บริษัท ซี.ไอ.เอ็น.เอสเตทในกลุ่มชาญอิสสระ เปิดเผยว่าบริษัทฯ มีแผนร่วมทุนกับกลุ่ม กฤษดามหานคร เพื่อพัฒนาโครงการในรูปแบบมิกซ์ยูส ประกอบด้วยโรงแรม คอนโดมิเนียมตากอากาศและ คอมมูนิตี้มอลล์ มูลค่าการลงทุนในเบื้องต้นกว่า 1,000 ล้านบาท   บนเนื้อที่ 60 ไร่ พื้นที่ชะอำ-หัวหิน โดยคาดว่าจะเห็นรูปแบบการพัฒนาที่ชัดเจนได้ภายใน 2 เดือนข้างหน้า  
ทั้งนี้รูปแบบการร่วมทุนนั้นจะเป็นการจัดตั้งบริษัท ร่วมทุนขึ้นมา เนื่องจากกลุ่มกฤษดามหาครนั้นเป็นเจ้าของที่ดิน  โดยรูปแบบการพัฒนานั้นจะแบ่งออกเป็นเฟส ๆโดยจะเริ่มจากการพัฒนาคอนโดมิเนียม  โรงแรม ขณะที่ธุรกิจค้าปลีกนั้นจะเริ่มสุดท้าย และจะอยู่บริเวณด้านหน้าโครงการ
นายสงกรานต์ อิสสระ ประธานกรรมการบริษัท ซี.ไอ.เอ็น.เอสเตท  กล่าวว่าตลาดที่อยู่อาศัยหัวหินได้เริ่มคึกคักมากขึ้นโดยปีที่ผ่านมามีจำนวนคอนโด ทาวน์เฮ้าส์ ออกมาสู่ตลาดไม่ต่ำกว่า 4,000-5,000 ยูนิตต่อปี เนื่องจากมีผู้ประกอบการเดินหน้าพัฒนาโครงการ รวมถึงขยายการก่อสร้างของงานภาครัฐ เช่นการพัฒนาสนามกอล์ฟ แบล็กเม้าส์เทนส์  การขยายงานก่อสร้างวัดห้วยมงคล  การขยายถนนบายพาสเชื่อมระหว่างชะอำกับหัวหัว  การพัฒนาโครงการอสังหาริมทรัพย์ของกลุ่มบันยัน จากประเทศเนเธอร์แลนด์ เป็นต้น
นอกจากนี้บริษัทฯมีแผนจะลงทุนอีก 140 ล้านบาท เพื่อขยายห้องพักในโรงแรมศรีพันวา จ.ภูเก็ตอีก 40 ห้องพัก จากปัจจุบันมีอยู่ 45 ห้องพัก เนื่องจากอัตราการเข้าพักเพิ่มสูงขึ้น 70% แล้ว ขณะเดียวกันบริษัทฯมีแผนจะนำที่ดินบริเวณลาดกระบังทีเหลือ 1,000 ไร่มาพัฒนา หลังจากที่ก่อนหน้านี้ได้ขายให้กลุ่มคิงพาวเวอร์ไปแล้ว 400 ไร่ โดยระหว่างการพิจารณาว่าจะพัฒนาเป็นโรงเรียน  มหาวิทยาลัย หรือ สนามกอล์ฟ    
สำหรับปีที่ผ่านมาบริษัทฯมีรายได้จากธุรกิจโรงแรม 20% คาดว่าปีนี้  สัดส่วนจะเพิ่มขึ้นเป็น 30%     ปัจจุบันบริษัทฯมียอดรอรับรู้รายได้จำนวน 1,800 ล้านบาท จากโครงการดิ อิสสระ ลาดพร้าว  และโครงการชานทะเล  โดยปีที่ผ่านมามีรายได้รวม 1,300-1,400 ล้านบาท และคาดว่าปีนี้จะมีรายได้รวม  1,500 ล้านบาท